Številka: 00104-265/2019/5

Datum: 19. 9. 2019

**Odgovor na poslansko vprašanje Tomaža Lisca v zvezi s povečanjem števila zaposlenih v javnem sektorju in državni upravi**

Predsednik Državnega zbora Republike Slovenije, mag. Dejan Židan, je na Vlado Republike Slovenije (v nadaljnjem besedilu: Vlada) posredoval pisno poslansko vprašanje poslanca Tomaža Lisca v zvezi s povečanjem števila zaposlenih v javnem sektorju in državni upravi.

V pisnem poslanskem vprašanju Tomaž Lisec navaja, da je v začetku julija v medijih zasledil, da se je v devetih mesecih od nastopa vlade Marjana Šarca število zaposlitev v javnem sektorju povečalo za 4000. Po enem od štirih različnih načinov štetja zaposlenih je razvidno, da je v javnem sektorju od septembra lani do aprila letos za dobrih 4000 ali 2,3 odstotka več zaposlitev, skupaj dobrih 187 tisoč, masa plač pa je višja za 7 odstotkov.

V tej zvezi Vladi zastavlja naslednja vprašanja:

1. Kakšni so razlogi, da se je v obdobju od septembra 2018 do aprila 2019 število zaposlenih v javnem sektorju povišalo za dobrih 4000?
2. Zanima me, v katerih delih javnega sektorja so nastale te nove zaposlitve?

Prav tako Vladi zastavlja še naslednja vprašanja:

1. Kakšno je bilo število zaposlenih po ministrstvih na dan nastopa mandata sedanje vlade (brez vojske in policije)?
2. Kakšno je bilo število zaposlenih po ministrstvih na dan 31.7.2019 (brez vojske in policije)?
3. Kakšno je bilo število zaposlenih, ločeno v vojski in policiji na dan nastopa mandata sedanje vlade?
4. Kakšno je bilo število zaposlenih, ločeno v vojski in policiji na dan 31.7.2019?

Vlada je poslansko vprašanje proučila in nanj posreduje naslednji odgovor:

V zvezi s postavljenimi vprašanji v prvem sklopu poslanskega vprašanja uvodoma pojasnjujemo metodologijo zbiranja in prikazovanja podatkov o zaposlenih v javnem sektorju s strani posameznih subjektov javnega sektorja, na podlagi katerih tudi Ministrstvo za javno upravo (v nadaljnjem besedilu: MJU) spremlja gibanje zaposlenosti v javnem sektorju.

Podatki o plačah in drugih izplačilih se posredujejo in zbirajo za javni sektor, ki ga za spremljanje sistema in politike plač po Zakonu o sistemu plač v javnem sektorju (v nadaljnjem besedilu: ZSPJS) sestavljajo državni organi in samoupravne lokalne skupnosti, javne agencije, javni skladi, javni zavodi in javni gospodarski zavodi ter druge osebe javnega prava, ki so posredni uporabniki državnega proračuna ali proračuna lokalne skupnosti, in sicer:

* za zagotavljanje javnosti plač v javnem sektorju, v skladu z 38. členom ZSPJS,
* za izdelavo analiz v skladu z 39. členom ZSPJS in izračunavanje finančnih učinkov ukrepov v zvezi s plačami v javnem sektorju.

Zavezanci za poročanje so pravne osebe javnega sektorja, ki same posredujejo podatke prek informacijskega sistema za posredovanje in analizo podatkov o plačah v javnem sektorju – ISPAP, ki je vzpostavljen na Agenciji Republike Slovenije za javnopravne evidence in storitve - AJPES, v skladu z določili Pravilnika o metodologiji za posredovanje in analizo podatkov o plačah, drugih izplačilih in številu zaposlenih v javnem sektorju.

Skladno z navedenim MJU med drugim prikazuje podatke o gibanju zaposlenosti po posameznem proračunskem uporabniku, ki dajejo vpogled v število zaposlenih, in sicer na podlagi preračuna števila plačanih ur v posameznem mesecu, vključno z nadurami (Preglednica 1). V podatek o številu zaposlenih so vključeni tudi zaposleni, ki prejemajo nadomestila, ki gredo v breme delodajalca, niso pa vključeni zaposleni:

* ki so prejeli nadomestilo plače iz drugega finančnega vira (zdravstvene ali pokojninske blagajne – nadomestilo plače v času porodniškega dopusta in dopusta za varstvo in nego otroka, nadomestilo plače v času bolniške odsotnosti nad 30 delovnih dni,….),
* ki so napoteni na delo v tujino (detaširani javni uslužbenci) in
* zaposleni po programu javnih del.

Preglednica 1: Gibanje zaposlenosti v javnem sektorju v podskupinah dejavnosti RPU, na podlagi preračuna plačanih ur po posameznih mesecih od septembra 2018 do aprila 2019



Vir: ISPAP

Upoštevaje navedeno metodologijo prikazovanja števila zaposlenih, tj. po podatkih, ki dajejo vpogled v število zaposlenih, na podlagi preračuna števila plačanih ur, v zvezi z navedbo poslanca ga. Tomaža Lisca, da je bilo v začetku meseca julija v medijih zaslediti, da se je v devetih mesecih od nastopa Vlade Marjana Šarca število zaposlitev povečalo za 4000 Vlada pojasnjuje, da se je število zaposlenih meseca aprila 2019 (169.962,20) v primerjavi s septembrom 2018 (169.943,81), povečalo le za 18,39, kot je razvidno iz Preglednice 1.

Povečanje števila zaposlitev za 4000, kot ga navaja poslanec g. Tomaž Lisec v pisnem poslanskem vprašanju je sicer mogoče razbrati iz metodologije, ki šteje zaposlitve (vsi zaposleni, ki so prejeli katerokoli vrsto izplačila), po kateri se javnega uslužbenca ali funkcionarja, ki dela na več delovnih mestih in/ali pri več proračunskih uporabnikih, šteje večkrat.

Po tej metodologiji se je število zaposlitev v obdobju od meseca septembra 2018 do meseca aprila 2019 res povišalo za 4189 in kot kažejo podatki v Preglednici 2, se je večina novih zaposlitev zgodila v naslednjih dveh podskupinah dejavnosti proračunskih uporabnikov (v nadaljnjem besedilu: RPU):

* *3.1. Javni zavodi in drugi izvajalci javnih služb s področja vzgoje, izobraževanja in športa*
* *3.2. Javni zavodi in drugi izvajalci javnih služb s področja zdravstva*

V teh dveh podskupinah dejavnosti RPU se je število zaposlitev povišalo za 1515 in 1828 zaposlitev, kar je večina (3343 zaposlitev) povišanj števila zaposlitev glede na povišanje v celotnem javnem sektorju (4189 zaposlitev).

Preglednica 2: Število zaposlitev v podskupinah dejavnosti RPU, pri katerih se je to število najbolj povišalo v obdobju od septembra 2018 do aprila 2019



Vir: ISPAP

Potrebno je pojasniti, da se povišanja števila zaposlitev v teh dveh dejavnostih dogajajo v daljši časovni seriji, tako je bilo število zaposlitev januarja 2016 68.448 zaposlitev v dejavnosti *Javni zavodi in drugi izvajalci javnih služb s področja vzgoje, izobraževanja in športa* in 34.983 zaposlitev v dejavnosti *Javni zavodi in drugi izvajalci javnih služb s področja zdravstva.*

Glede razlogov povišanja števila zaposlitev v omenjenih dejavnostih so razlogi povezani z zagotovitvijo skladnosti s standardi in normativi v omenjenih dejavnostih in v povečanju potreb po storitvah. V zvezi s tem Vlada pojasnjuje, da je v nekaterih delih javnega sektorja delovanje vezano na zagotavljanje določene ravni javnih storitev, ki se vzpostavljajo z razvojnimi dokumenti na posameznih področjih ter zakonskimi in podzakonskimi predpisi, ki ta področja urejajo. Zato se na teh področjih število zaposlenih povečuje, saj je treba zagotoviti izvajanje nalog in storitev. Na področju izobraževanja je rast števila zaposlenih povezana z večjim številom otrok in njihovo vključenostjo v vrtce, večjo ponudbo visokošolskih programov, razvojem izobraževanja odraslih ter vseživljenjskim učenjem. V zdravstvu prispeva k naraščanju potreb poleg staranja prebivalstva tudi hiter razvoj medicinskih tehnologij in večja osveščenost prebivalstva.

Upoštevaje navedeno so torej v podatkih za javni sektor razen zaposlenih v državnih organih in občinah zajeti tudi vsi zaposleni v javnih agencijah, javnih skladih in javnih zavodih (šole, vrtci, zdravstveni domovi, bolnišnice, knjižnice, domovi za ostarele, socialno varstveni zavodi,…), ki opravljajo storitve za državljane in vse prebivalce Republike Slovenije. Glede na spremembe v številu otrok in upoštevaje staranje prebivalstva je na primer logična posledica, da se število zaposlenih v vrtcih in šolah ter na področju socialno varstvenih in zdravstvenih storitev spreminja.

**Odgovori na posredovana vprašanja v drugem sklopu pisnega poslanskega vprašanja:**

V zvezi z vprašanji zastavljenimi v drugem sklopu poslanskega vprašanja Vlada pojasnjuje, da so v Preglednici 3 prikazani zadnji razpoložljivi podatki za zaposlene v organih državne uprave (ministrstva, organi v sestavi ministrstev, vladne službe in upravne enote) in sicer na dan 1.7.2019, ki so pridobljeni iz Centralne kadrovske evidence državne uprave (v nadaljnjem besedilu: CKEDU). Število dovoljenih zaposlitev v organih državne uprave je za vsak organ državne uprave določeno s Skupnim kadrovskim načrtom (SKN) organov državne uprave za posamezno leto. Podatki so prikazani v skladu z metodologijo Pravilnika o vsebini in postopkih za pripravo in predložitev kadrovskih načrtov. V število zaposlenih po SKN organov državne uprave se štejejo zaposleni, ki se financirajo iz državnega proračuna, v skupnem številu pa se ne upoštevajo zaposleni za določen čas, ki nadomeščajo javne uslužbence, odsotne zaradi porodniškega dopusta in dopusta za nego in varstvo otroka ter javne uslužbence, odsotne zaradi bolezni, daljših od 30 delovnih dni.

Preglednica 3: Število zaposlenih v organih državne uprave po SKN na dan 13.9.2018 in na dan 1.7.2019



Vir: CKEDU

Kot kažejo podatki v Preglednici 3 je bilo število zaposlenih po SKN po podatkih CKEDU v organih državne uprave (brez Slovenske vojske in Policije ter podpornih nalog za Policijo) na dan 13.9.2018 15.259, na dan 1.7.2019 pa je bilo zaposlenih 15.328 javnih uslužbencev.

Iz Preglednice 3 je razvidno, da je bilo število zaposlenih po SKN v Slovenski vojski na dan 13.9.2018 6.771, na dan 1.7.2019 pa 6.698. V Policiji, vključno s podpornimi nalogami za Policijo pa je bilo na dan 13.9.2019 8.405 in na dan 1.7.2019 8.413 zaposlenih.

Prav tako Vlada pojasnjuje, da je bilo število vseh zaposlenih po SKN na dan 1.7.2019 30.439, kot izhaja iz Preglednice 3, kar je še vedno pod dovoljenim številom zaposlitev za leto 2019 po SKN (31.385) skladno s sklepom Vlade RS, št. 10002-33/2017/8 z dne 21.12.2017 z vključenimi nadaljnjimi spremembami.

V zvezi z nekaterimi navedbami glede povečanja števila zaposlenih v državni upravi pa pojasnjujemo, da je število dovoljenih zaposlitev v organih državne uprave za vsak organ državne uprave določeno s SKN organov državne uprave za posamezno leto. Minimalno spreminjanje števila zaposlitev v različnih ministrstvih gre primarno pripisati zmanjševanju števila zaposlenih v preteklih letih, razširitvi pristojnosti in povečanemu obsegu dela, nalogam in obsegu dela, ki jih nalaga evropska zakonodaja, povečevanju inšpekcijskega nadzora ter pripadajočim nalogam, implementaciji zakonodaje, pripravam reform, horizontalnim nalogam in migrantski problematiki ter posameznim reorganizacijam**.**